Poruka policajcu: Vojnim mu eksplozivom raznijeli Mercedes

ZNAO JE ŠTO RADI Više stotina grama eksploziva aktivirali su s vremenskim odmakom. Policajac koji koristi Mercedes, neslužbeno doznajemo, radi u Upravi za posebne poslove sigurnosti MUP-a...

<p>Mercedes koji je u ponedjeljak u 3.20 sati u zagrebačkim Dugavama odletio u zrak nije eksplodirao zbog tehničkog kvara, nego je bio pomno odabrana meta za sada nepoznatog napadača vičnog baratanju eksplozivom.</p><p>- Obavljenim očevidom utvrđeno je da je na vozilo nepoznati počinitelj postavio improviziranu eksplozivnu napravu kojom ga je oštetio te je isključena prvotna mogućnost da se radi o tehničkom kvaru vozila - navela je zagrebačka policija koja događaj vodi kao dovođenje u opasnost života i imovine općeopasnom radnjom ili sredstvom.</p><p>Za to je kazneno djelo kaznenim zakonom predviđena zatvorska kazna od šest mjeseci do pet godina zatvora.</p><p>Neslužbeno doznajemo kako je ispod vozila bila postavljena improvizirana eksplozivna naprava u kojoj je bilo više stotina grama vojnog eksploziva. Naprava je najvjerojatnije aktivirana s vremenskim odmakom inicirajućom kapislom i štapinom.</p><p>Taj, također neslužbeno doznajemo, automobil, koji je u vlasništvu 58-godišnjakinje, koristi njezin sin policajac (30). Zbog toga su policijski istražitelji ozbiljno prionuli poslu kako bi utvrdili tko je i zašto pod automobil njihova kolege podmetnuo eksploziv. Posljednjih godina auti su bili zapaljeni pravosudnom policajcu i Krešimiru Antoliću, bivšem policajcu i sadašnjem šefu sigurnosti u GNK Dinamo, no ne i aktivnim policajcima i ne na takav način. U MUP-u su jučer bili prilično zatvoreni oko informacija o napadu na njihova kolegu.</p><p>Neslužbeno doznajemo kako je mladić koji koristi Mercedes zaposlen u Upravi za posebne poslove sigurnosti (UPPS) koji rade na osiguranju objekata i štite osobe, uglavnom visoke dužnosnike. IZ MUP-a nam jučer nisu odgovorili je li policajac kojemu su oštetili prednji dio Mercedesa štitio nekoga i je li napad povezan s njegovim poslom te je li prijavio prijetnje. Susjedi iz novozagrebačkog naselja kažu kako mladić koristi automobil koji glasi na njegove roditelje.</p><p>- Mercedes glasi na njegovu majku. Ona ima dozvolu za parkiranje na mjestu za invalide i smije parkirati na tome mjestu - rekli su nam susjedi. Podsjećamo, osim Mercedesa koji je bio parkiran na mjestu za invalide, u eksploziji su oštećena još tri parkirana vozila zagrebačkih registarskih oznaka.</p><p>Renault Megane u vlasništvu poduzeća iz Zagreba, Toyota Auris u vlasništvu 51-godišnjakinje i VW Polo u vlasništvu 77-godišnjaka. Materijalna šteta još nije utvrđena.</p>